VF Plus sê hy slaag teen BLF | Netwerk24
Deur Alet Joubert 15 Julie 2019 13:02
Black First Land First (BLF) is glo gederegistreer as politieke party. Die VF Plus sê hy het geslaag in sy appèlaansoek teen die registrasie van die BLF as ’n politieke party.
Andile Mngxitama, leier van die BLF. Foto: Argief
Die VF Plus sê in ’n mediaverklaring dat ingevolge artikel 16(1)(c) van die Wet op die Verkiesingskommissie (Wet 51 van 1996) mag die OVK nie ’n politieke party registreer wat lidmaatskap op grond van ras, kleur of etnisiteit uitsluit nie. “Die BLF se grondwet bepaal in artikel 4 dat slegs swart mense lede van dié party mag wees,” luidens die mediaverklaring.
Volgens die VF Plus het die OVK aangevoer dat die registrasie van die BLF nie teen die bepalings van die wet is nie, omdat artikel 4 van dié party se grondwet eerder na ’n bepaalde ideologie as ’n spesifieke ras verwys.
Luidens die VF Plus se verklaring het Andile Mngxitama, leier van die BLF, dit weerspreek deur in sy aanvanklike opponerende verklaring voor die kieshof te bevestig dat die BLF se grondwet wit mense op grond van ras uitsluit.
“Die OVK kon dus nie anders nie as om in die guns van die VF Plus te bevind nie en moes gevolglik die BLF as politieke party deregistreer,” aldus die verklaring.
Die OVK en BLF se kommentaar sal bygewerk word sodra dit ontvang word.
Die VF Plus se logo.
Meer oor: Blf | Ovk | Vf Plus | Politieke Party
KYK: OVK kan nie VF+ aansoek oor BLF uitgooi - Kieshof
OVK: ‘Swart’ beteken in dié geval nie ‘swart’ nie
VF Plus hof toe oor BLF se deelname